Zakonom o zaštiti prijavitelja nepravilnosti (NN 46/2022, dalje u tekstu: Zakon) uređeno je prijavljivanje nepravilnosti, postupak prijavljivanja nepravilnosti, prava osoba u postupku prijavljivanja, obveze tijela javne vlasti te pravnih i fizičkih osoba u vezi s prijavom nepravilnosti, kao i druga pitanja važna za prijavu nepravilnosti i zaštitu prijavitelja nepravilnosti.

Prijavitelj nepravilnosti je fizička osoba koja prijavljuje ili javno razotkriva nepravilnosti o kojima je saznala, a koje su povezane s obavljanjem poslova kod poslodavca.

Povjerljiva osoba je zaposlenik poslodavca imenovan za zaprimanje prijava nepravilnosti i vođenje postupka u vezi s prijavom nepravilnosti.

Nepravilnost su radnje ili propusti koji su protupravni i odnose se na područje primjene i propise navedene u članku 4. Zakona, ili su u suprotnosti s ciljem ili svrhom tih propisa.

Prijavljivanje nepravilnosti može biti:

1. unutarnje,
2. vanjsko,
3. javno razotkrivanje.

Unutarnje prijavljivanje nepravilnosti je otkrivanje nepravilnosti poslodavcu, a prijavljuje se povjerljivoj osobi imenovanoj od strane poslodavca za zaprimanje prijava unutar poslodavca.

Prijava nepravilnosti sadrži podatke o prijavitelju nepravilnosti, prijavljenom tijelu ili osobi te informacije o nepravilnostima.

1. podatke o prijavitelju nepravilnosti,
2. naziv poslodavca prijavitelja,
3. podatke o osobi i/ili osobama na koje se prijava odnosi,
4. datum prijave,
5. opis nepravilnosti koja se prijavljuje.

Prijava se može podnijeti neposredno u pisanom obliku, poslati poštom, dostaviti u elektroničkom obliku (npr. e-mailom) ili usmeno izjaviti na zapisnik.

Povjerljiva osoba dužna je:

1. zaprimiti prijavu nepravilnosti;
2. obavijestiti prijavitelja o potrebi i načinu dopune prijave;
3. ispitati prijavu nepravilnosti u roku ne dužem od 90 (devedeset) dana od dana zaprimanja prijave;
4. bez odgode poduzeti radnje iz svoje nadležnosti potrebne za zaštitu prijavitelja ako je prijavitelj učinio vjerojatnim da jest ili bi mogao biti žrtva štetne radnje zbog prijave nepravilnosti;
5. prijavu o nepravilnosti proslijediti tijelima ovlaštenim na postupanje prema sadržaju prijave, ako nepravilnost nije riješena s poslodavcem;
6. obavijestiti prijavitelja, na njegov zahtjev, o tijeku i radnjama poduzetim u postupku i omogućiti mu uvid u spis u roku od 30 (trideset) dana od zaprimanja zahtjeva;
7. pisanim putem obavijestiti prijavitelja o ishodu postupka odmah nakon njegova završetka;
8. pisanim putem izvijestiti nadležno tijelo za vanjsko prijavljivanje nepravilnosti o zaprimljenim prijavama u roku od 30 (trideset) dana od dana odlučivanja o prijavi;
9. čuvati identitet prijavitelja i podatke zaprimljene u prijavi od neovlaštenog otkrivanja, odnosno objave drugim osobama;

Prijava se može podnijeti neposredno u pisanom obliku, poslati poštom, dostaviti u elektroničkom obliku ili usmeno izjaviti na zapisnik.

Prijava nepravilnosti podnesena pisanim putem ili usmeno na zapisnik mora biti potpisana.

Poštom na adresu: Povjerljiva osoba za unutarnje prijavljivanje nepravilnosti Kliničkog bolničkog centra Sestre milosrdnice, Vinogradska cesta 29, 10 000 Zagreb.

Putem elektroničke pošte: povjerljiva.osoba@kbcsm.hr

putem Obrasca koji je sastavni dio Upute

Usmeno na zapisnik telefonom ili osobno u prostoriji Povjerljive osobe za unutarnje prijavljivanje nepravilnosti.

Povjerljiva osoba u Kliničkom bolničkom centru Sestre milosrdnice : Dubravko Lepušić

Zamjenik povjerljive osobe u Kliničkom bolničkom centru Sestre milosrdnice: Marijan Novak